Kommer oor kinderveiligheid in eetplekke | Netwerk24
Deur Jana Marx 29 September 2018 06:55
Ná die verkragting van 'n sewejarige in die badkamer van 'n Dros-restaurant in Silverton, Pretoria, verlede naweek, heers daar groot kommer oor die veiligheid van kinders in restaurante wat as "gesinsvriendelik" bestempel word.
Die Spur-restaurantgroep sê op sy webblad hy neem die veiligheid van sy klante en kinders baie ernstig op en voorsien aan al die takke die nodige hulp, operasionele bystand en opleiding om veiligheid te verseker.
"Ons takke ondergaan opleiding . . . om verskeie situasies te hanteer. Play Canyon-areas het Play Canyon-bedieningspersoneel wat gereelde opleiding ondergaan om die veiligheid van elke kind te verseker. Ons takke het 'n voorkomende benadering – personeel hou die situasie in die Play Canyon konstant dop en meld enige verdagte of onreëlmatige gedrag by die bestuur aan," lui die webblad.
Spur sê hy is reeds 'n ruk besig om nuwe tegnologie te ondersoek om veiligheid verder op te skerp.
Volgens Spur is sy Play Canyons toegerus met sekuriteitskameras en "in sommige gevalle word dit (die beeldmateriaal) regstreeks in die restaurant uitgesaai, sodat ouers 'n oog oor hul spelende kinders kan hou".
"Hoewel takke elke poging aanwend om die veiligheid van alle kinders te verseker, is dit ook die ouers se verantwoordelikheid om na hul eie kinders om te sien.
"Spur het nog altyd ouers aangeraai om hul kinders na die toilette te vergesel, inteendeel, ons personeel is aangesê om nié kinders na die ruskamers te vergesel nie, dié verantwoordelikheid rus by die ouers."
Cheryl Hunter het namens Ocean Basket gesê navrae oor kinderveiligheid en veiligheid in speelplekke "nie so relevant vir hulle is nie, aangesien hulle min aangewese kinderareas het en dit gewoonlik in 'n hoek van die restaurant geleë is". Sy het egter benadruk: "Ocean Basket is 'n gesinsrestaurant wat glo in die Mediterreense leefstyl van deel en saameet."
Die McDonald's-kitskosrestaurant het op geen navrae gereageer nie, ondanks 'n e-pos en verskeie oproepe.